PREDKLADACIA  SPRÁVA

	Dohoda medzi vládou Slovenskej republiky a vládou Talianskej  republiky o vzájomnej  výmene  vodičských  preukazov umožní vzájomnú výmenu a uznávanie vodičských preukazov Slovenskej republiky a vodičských preukazov Talianskej republiky na území druhého štátu.

	Keďže problematika výmeny vodičských preukazov Slovenskej republiky za vodičské preukazy Talianskej republiky sa týka niekoľkotisícovej komunity našich krajanov žijúcich v Talianskej republike, preto bolo nutné začať rokovania o príprave tejto dohody. Talianska strana v roku 1996 predložila návrh uvedenej dohody, ktorý  však v roku 1997 musel byť prepracovaný   z dôvodu zmeny talianskych predpisov týkajúcich sa vodičských preukazov.  V nasledujúcom období bol návrh dohody  komparovaný a harmonizovaný v súlade s vnútroštátnymi právnymi predpismi oboch štátov.  Výsledkom tohto procesu je predložený návrh dohody.  
 
	Podľa vnútroštátnych právnych úprav držiteľ vodičského preukazu vydaného  v cudzine smie viesť motorové vozidlo na území Slovenskej republiky najviac 6 mesiacov od prekročenia štátnej hranice a na území Talianskej republiky najviac 1 rok.  Ak chce  držiteľ takéhoto vodičského preukazu  i naďalej riadiť motorové vozidlo na území druhého štátu, musí požiadať o jeho výmenu  príslušný dopravný inšpektorát.  Podľa predkladaného návrhu Dohody medzi vládou Slovenskej republiky a vládou Talianskej  republiky o vzájomnej  výmene  vodičských  preukazov sa tie isté lehoty   počítajú aj odo dňa získania dlhodobého alebo trvalého pobytu. Uplatnením ustanovení tejto dohody bude možná vzájomná výmena vodičských preukazov získaných na území oboch štátov bez vykonania teoretických a praktických skúšok. Odobraté vodičské preukazy po ich výmene budú vrátené príslušným orgánom druhej zmluvnej strany prostredníctvom svojich zastupiteľských úradov.

	Vykonávanie tejto dohody si nevyžaduje výdavky zo štátneho rozpočtu.

	Vykonanie obvyklých formálnych úkonov súvisiacich s uzavretím dohody zabezpečí gestor v súčinnosti s Ministerstvom zahraničných vecí Slovenskej republiky a v súlade s platnými predpismi. Predložený návrh dohody zodpovedá záujmom zahraničnej politiky Slovenskej republiky, je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj so záväzkami Slovenskej republiky vyplývajúcimi jej z iných medzinárodných dokumentov.